Tampereen Tallipihan kahvilan perusteellinen remontti on nyt valmis – ja lopputulos häkellyttävän hieno

Tallipihan kahvila on nyt avattu perusteellisen remontin jälkeen. Viimeistely on vielä vähän kesken, mutta jo nyt voi antaa tunnustusta kaupungille ja Museovirastolle. Lopputulos on häkellyttävän hieno. Myös kahvilan omistaja Marjo Paalasmaa on urakkaan tyytyväinen. Pintaremontti sujui jopa suunniteltua aikataulua nopeammin. Moro- lehti kertoi helmikuussa, että Tallipihan kahvilan ilme muuttuu maaliskuun aikana entistä ehommaksi. Kahvilarakennuksen sisätiloissa tehtiin täydellinen remontti, jossa seinät saivat uudet tapetit. Lattia ja katto kunnostettiin. – Tallipihan kahvilassa on viimeksi parikymmentä vuotta sitten tehty pintaremonttia. Nyt oli aika taas uudistaa. Käytännössä kyse on freesauksesta, koska mikään ei ole varsinaisesti rikki, kertoi isännöitsijä Ollimatti Hukkanen Tampereen Tilapalveluista. Nykyiseen kuntoonsa jäävät wc, joka on hiljattain maalattu, ja keittiö, joka remontoidaan myöhemmin. Salien nimet muuttuvat – Tapetit ovat jugend-tyyliä ja käyvät hyvin edellisen vuosisadan vaihteessa rakennettuun taloon, kertoi sisustusalan yrittäjä Noora Viitaniemi , joka oli mukana hankkeessa. Aikakauden lisäksi tapettivalintaan vaikutti väritys. Viitaniemi kertoo, että kahvilan takimmaiseen huoneeseen tulee räväkämpi ilme kuin kahteen muuhun huoneeseen. – Perimmäisen huoneen tapetiksi haluttiin sellainen, että kun oven avaa, tulee tunne, että vau! Ja tämä todellakin toteutui. Kahvilan hätkähdyttävin huone on kabinetti eli punainen sali. – Ehkä kahvilan tilat täytyy nyt nimetä uudelleen tapettien värien mukaan. Sisään tullaan siniseen saliin, sen jälkeen istutaan keltaiseen saliin tai perimmäisenä olevaan punaiseen saliin. – Oma suosikkini on ehdottomasti punainen sali, paljastaa Marjo Paalasmaa. Tallipihan kahvila oli ennen Vatruska Toimii Tallipihalla vanhassa Kuskin talossa. Se rakennettu 1800-luvun lopussa. Tampereen kaupunki osti rakennuksen vuonna 1995. Tunnettiin aiemmin kahvila Vatruskana. Nykyisin sen omistaa Marjo Paalasmaa yhdessä poikansa Teemu Huhtalan kanssa. Edellinen omistaja Susanna Laine kilpaili Suomen parhaan leipomon tittelistä vuonna 2014.